Câteva considerații referitoare la Publicistica eminesciană -Artă poetică-

Acest volum Manual de jurnalism cultural. Publicistica eminesciană – Artă poetică a apărut la editura Cerconsin, București 2000. Coordonatoarea acestui volum, având ca principală temă abordată publicistica eminesciană, a fost Ana Maria Sireteanu, promotor, între anii 1996-2000 la Canalul Radio România Cultural – jurnalist profesionist în domeniul cultural, al cărei traseu în domeniu este necesar să fie evocat. Din anul 1968, este colaboratoare a radioului public, calitate în care realizează interviuri memorabile cu mari personalități ale vieții culturale la emisiunile pentru străinătate.

Din 1975, activează permanent la Societatea Română de Radiodifuziune la emisiuni culturale (poezie, emisiuni educative). După anul 1991 este șef la Secția Învățământ din Departamentul Știință, Învățământ, Educație iar din anul 1996 este director al Consiliului Național Cultural, promovare obținută, ca și cele anterioare prin concurs. Este inițiatoare și creatoare a multor emisiuni și programe din noua grilă de după 1996. A publicat articole, repere critice, volumul de versuri Viața, acest paradoxal reportaj. Este doctorandă în psihologie.

A obținut premii și distincții pentru emisiunile și programele concepute. Domnia sa reprezintă jurnalistul care are o motivație autentică a conștiinței misiunii profesionale, se dorește și este un slujitor al interesului național, documentat și informat, implicată în toate domeniile vieții sociale, politice, economice, artistice, științifice și, dacă, mai presus de condei și talent, este un caracter de mare probitate etică, poate avea permanent un model care se cheamă Mihai Eminescu. Citez din Icoane vechi și icoane nouă, grupaj de articole publicate în Timpul, anul II, nr. 279, 11 dec. 1897 – Frază și adevăr: Materia vieții de stat e munca, scopul muncii bunul trai, averea, deci acestea sunt esențiale. De aceea se și vede care e răul cel mai mare: sărăcia…

De sărăcie depind atârnarea noastră economică, abaterea interesului clasei de mijloc – cea considerată esențială pentru o societate prosperă de către Eminescu – de la prosperitatea prin muncă, la scopuri politicianiste de putere. Acest volum poate fi considerat o a doua carte după cea intitulată O introducere în jurnalismul cultural, un posibil curs pentru studenții la ziaristică, un curs susținut de profesioniști din presa scrisă și audiovizuală. Este un curs special de publicistică eminesciană în Anul 2000 Eminescu, realizat pe baza comunicărilor și referatelor de la cel de-al V-lea Seminar Național de Jurnalism Cultural al Societății Române de Radiodifuziune la Muzeul Literaturii Române din București. Capitolul III al acestui volum intitulat Arta poetică – afișe, extrase cuprinde prezentarea proiectului cu acest titlu, spectacole de poezie și muzică, transmise în direct la Radio România Cultural, proiect pe care autoarea Ana Maria Sireteanu l-a inițiat din anul 1996 și pe care îl coordonează.

În final, voi cita un fragment din volumul amintit în acest comentariu O introducere în jurnalismul cultural de Ana Maria Sireteanu: Jurnalismul cultural se adresează unui public avizat: cititori, ascultători, telespectatori cu o pregătire de la medie în sus, interesați, preocupați continuu de educațiunea minții, cum numește atât de relevant, de succint Mihai Eminescu – cultura.

Prof. Geo Călugăru

Contents